Všeobecné   záväzné   nariadenie

obce    R a k o v i c e 

č. 26

KTORÝM  SA  VYDÁVA 
PREVÁDZKOVÝ PORIADOK 
POHREBISKA OBCE RAKOVICE

Obecné zastupiteľstvo obce Rakovice zmysle § 6 ods. 1 a § 11 ods. 4 písmeno c) zákona č. 369/1990 Zb. o obecnom zriadení v znení neskorších právnych predpisov  a podľa  § 18 ods. 1 zákona č. 131/2010 Zb. o pohrebníctve vydáva toto nariadenie: 

Všeobecne záväzné nariadenie obce Rakovice č. 26, ktorým sa vydáva

Prevádzkový poriadok pohrebiska v Rakoviciach

§ 1
Všeobecné údaje o zriadenom pohrebisku

Zriaďovateľom a prevádzkovateľom verejného pohrebiska (ďalej len pohrebiska) v obci Rakovice na parcelách č. 875, 812/4 a 812/5 je obec Rakovice. 
Na území pohrebiska je vybudovaný dom smútku s chladiacim zariadením.
Kolumbárium, urnový háj, rozptylovú lúku, vsypovú lúku,  obec Rakovice neprevádzkuje.
Prevádzkovateľ Obec Rakovice spravuje a prevádzkuje pohrebisko v obci Rakovice od účinnosti zákona SNR č. 369/1990 Zb. o obecnom zriadení. 
Osobitnú podmienku na prevádzkovanie pohrebiska, odbornú spôsobilosť, preukazuje poverený pracovník obce osvedčením o vykonaní kvalifikačnej skúšky pred skúšobnou komisiou podľa osobitného predpisu po absolvovaní odbornej prípravy v akreditovanej vzdelávacej ustanovizni.
Prevádzkovateľ vykonáva dozor nad dodržiavaním tohto prevádzkového poriadku.

§ 2
Identifikačné údaje prevádzkovateľa

Prevádzkovateľ pohrebiska: Obec Rakovice
IČO: 00312916
DIČ: 2020530985
Sídlo prevádzkovateľa: Obecný úrad, Rakovice č. 42, 922 08

§ 3
Rozsah služieb poskytovaných prevádzkovateľom pohrebiska

1. Prevzatie ľudských pozostatkov v konečnej rakve do domu smútku s chladiacim zariadením do ich pochovania.
Prevádzkovateľ pohrebiska prevezme ľudské pozostatky po predložení listu o prehliadke mŕtveho a štatistického hlásenia o úmrtí. Týmto dokladom sa zároveň preukáže, či mŕtvy bol v čase úmrtia nakazený nebezpečnou chorobou. Pasom pre mŕtvolu, ak ide o medzinárodnú prepravu ľudských pozostatkov alebo ostatkov, ak ide o podozrenie zo spáchania trestného činu, vyžaduje sa súhlas orgánu činného v trestnom konaní. 
2. Zabezpečenie výkopu hrobových miest.
Prevádzkovateľ pohrebiska zabezpečí výkop hrobového miesta pracovníkmi obce na žiadosť obstarávateľa pohrebu. 
Vybudovanie hrobky zabezpečí vybavovateľ pohrebu dodávateľsky firmou na to oprávnenou na svoje náklady so súhlasom prevádzkovateľa pohrebiska. 
3. Pochovanie ľudských pozostatkov.
Prevádzkovateľ pohrebiska zabezpečí uzavretie rakvy v dome smútku, prevoz rakvy k miestu konania pietnej rozlúčky a k hrobu a  uloženie rakvy do hrobu pracovníkmi obce. Vykonajú  i zasypanie hrobu, navŕšenie hrobu a jeho úpravu po zasypaní hrobovej jamy zemou. Službu vykonávajú iba v odevoch na to určených. 
4. Vykonanie exhumácie.
Pred uplynutím tlecej doby možno ľudské ostatky exhumovať na žiadosť orgánov činných v trestnom konaní, obstarávateľa pohrebu, alebo blízkej osoby, ak obstarávateľ pohrebu už nežije alebo obstarávateľom pohrebu bola obec. Žiadosť musí mať písomnú formu a musí obsahovať posudok Regionálneho úradu verejného zdravotníctva, list o prehliadke mŕtveho a štatistické hlásenie o úmrtí, nájomnú zmluvu vydanú prevádzkovateľom pohrebiska, kde budú ľudské ostatky uložené. Náklady na exhumáciu uhradí ten, kto o ňu požiadal. Práce súvisiace s výkopom hrobu vrátane zasypania pri exhumácii zabezpečí ten, kto o exhumáciu požiadal prostredníctvom firmy na to oprávnenej po súhlase prevádzkovateľa pohrebiska.
5. Uzatvára nájomné zmluvy na hrobové miesta.    
6. Počas trvania nájomnej zmluvy zabezpečí prístup k hrobovému miestu okrem prípadov, keď je potrebné bezodkladne zaistiť bezpečné prevádzkovanie pohrebiska. O takomto pripravovanom alebo už uskutočnenom zásahu je  povinný bezodkladne písomne informovať nájomcu.
7. Písomne upozorní nájomcu na vypovedanie nájomnej zmluvy a výpoveď doručí najmenej tri mesiace predo dňom, keď uplynie lehota, na ktorú je nájomné zaplatené, ak nájomca ani po upozornení nezaplatil nájomné za užívanie hrobového miesta. Výpovedná lehota uplynie jeden rok odo dňa, odkedy nebolo zaplatené nájomné. Vyzve nájomcu, aby najneskôr do jedného roka odstránil príslušenstvo hrobu. Ak ho v tejto lehote neodstráni, po uplynutí výpovednej lehoty postupuje v zmysle zákona č. 131/2010 o pohrebníctve.
8. Písomne upozorní na vypovedanie nájomnej zmluvy a výpoveď doručí najmenej tri mesiace predo dňom, keď sa má hrobové miesto zrušiť, túto informáciu uverejní na mieste obvyklom na pohrebisku, ak mu nie je známa adresa alebo sídlo nájomcu.
9. Zabezpečí so súhlasom nájomcu iné hrobové miesto a na vlastné náklady preloží ľudské ostatky vrátane príslušenstva hrobu na nové hrobové miesto ak vypovie nájomnú zmluvu z dôvodu, že sa pohrebisko ruší, alebo závažné okolnosti na pohrebisku znemožňujú trvanie nájmu hrobového miesta na ďalšiu dobu.
10. Zabezpečí obrazovú dokumentáciu hrobového miesta so stručným opisom stavu príslušenstva hrobu, ak bola vypovedaná nájomná zmluva nájomcovi, ktorého adresa alebo sídlo nie je známe.
11. Stará sa o zeleň nachádzajúcu sa na pohrebisku, vrátane jej pravidelnej údržby.
12. Vykonáva úpravu a čistenie komunikácií na pohrebisku.
13. Spravuje a udržuje objekty nachádzajúce sa na pohrebisku a iné objekty tvoriace vybavenosť pohrebiska.
14. Stará sa o inžinierske siete na pohrebisku.
15. Zriaďuje hrobové miesta na pohrebisku.
16. Zabezpečuje poriadok a čistotu na pohrebisku.
17. Ukladá urny so spopolnenými telesnými pozostatkami zomretého v urnách do hrobových miest.
18. Značí hrobové miesta.

§ 4
Povinnosti nájomcu pri údržbe hrobového miesta

1. Uzavretím nájomnej zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov.
2. Nájomná zmluva sa uzatvára na dobu neurčitú a nesmie byť vypovedaná skôr, ako po uplynutí tlecej doby na pohrebisku. Ak to pomery na pohrebisku umožňujú, prevádzkovateľ je povinný prenajať hrobové miesto ešte na ďalšiu dobu. 
3. Nájomné právo na hrobové miesto oprávňuje nájomcu nakladať s týmto miestom podľa tohto prevádzkového poriadku pohrebiska.
4. Nájomca je povinný na vlastné náklady zabezpečovať údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest.
5. Po zaplatení za prepožičanie hrobového miesta nájomca môže so súhlasom prevádzkovateľa upraviť povrch hrobového miesta spôsobom na pohrebisku obvyklým. Prevádzkovateľ vydá na tento účel nájomcovi:  
- súhlas na postavenie, rekonštrukciu alebo doplnenie náhrobného pomníka,
- súhlas na postavenie, rekonštrukciu alebo doplnenie záhlavného pomníka,
- súhlas na postavenie alebo rekonštrukciu hrobky,
- súhlas na osadenie, rekonštrukciu alebo doplnenie epitafnej dosky.
6. Nájomca môže zriadiť alebo zrekonštruovať s písomným súhlasom prevádzkovateľa náhrobný pomník, záhlavný pomník alebo epitafnú dosku vrátane ich príslušenstva, na vlastné náklady.
7. Prevádzkovateľ umožní vstup motorových vozidiel na dopravu materiálu potrebného na výstavbu a rekonštrukciu pomníkov, obrubníkov a inú úpravu hrobového miesta. Vstup s motorovým vozidlom na chodníky do jednotlivých oddelení pohrebiska pomedzi hrobové miesta je zakázaný. Prevádzkovateľ môže vykázať z pohrebiska vodičov s motorovými vozidlami, ak nedodržiavajú prevádzkový poriadok pohrebiska.
8. Prenájmom hrobového miesta nájomca nenadobúda vlastnícke právo k tomuto miestu. Vlastníctvom nájomcu je len pomník, epitafná doska a ich príslušenstvo, ak ich nájomca vybudoval na vlastné náklady.
9. Pri úmrtí nájomcu má prednostné právo na uzavretie nájomnej zmluvy osoba blízka, ktorá sa prihlási ako prvá. Prednostné právo na uzatvorenie nájomnej zmluvy možno uplatniť najneskôr do jedného roka od úmrtia nájomcu hrobového miesta.

§ 5
Povinnosti návštevníkov pohrebiska 

1. Každý návštevník cintorína je povinný dodržiavať návštevné hodiny cintorína a po určenej zatváracej dobe opustiť cintorín.
2. Na pohrebisku môže rozsvecovať kahance a sviečky len na hrobovom mieste alebo na to vyhradenom mieste tak, aby nevzniklo nebezpečenstvo vzniku požiaru, prípadne poškodenie iných hrobových miest alebo vybavenosti pohrebiska.
3. Na cintoríne sa zakazuje:
- jazdiť na bicykli, kolieskových korčuliach, skateboardoch,
- fajčiť a telefonovať,
- robiť neprimeraný hluk,
- vysádzať stromy a umiestňovať lavičky,
- vodiť psov, mačky a iné zvieratá,
- odhadzovať odpad mimo kontajnerov
- počas pohrebných obradov stáť na iných hroboch
- požívať alkoholické nápoje,
- dať spásať trávu hospodárskymi zvieratami,
- vstup motorovými vozidlami okrem výnimiek určených týmto prevádzkovým poriadkom.
4. Zachovávať dôstojnosť pohrebiska.

§ 6
Čas, keď je pohrebisko prístupné verejnosti

1. Cintorín je prístupný návštevníkom podľa ročných období takto:
od 1. apríla        do 31. augusta                 7.00 – 21.00 hod.
od 1. septembra  do 31. marca                   7.00 – 19.00 hod.
2. Počas sviatkov Pamiatky zosnulých t. j. od 1. novembra do 3. novembra je cintorín otvorený do 21.00 hodiny.
Každý návštevník cintorína je povinný pred určenou zatváracou hodinou cintorín opustiť.

§ 7
Spôsob ukladania ľudských pozostatkov a ľudských ostatkov, plán hrobových miest

1. Výkop hrobu na uloženie telesných pozostatkov zomretého v rakve sa vykonáva o týchto rozmeroch:
dĺžka hrobu 205 cm,   
šírka hrobu  80 cm,
hĺbka hrobu 160 cm na uloženie telesných pozostatkov jedného zomretého v rakve,
hĺbka hrobu 220 cm, ak majú byť v hrobe uložené v rakve ľudské pozostatky ďalšieho zomretého (prehĺbený hrob),
hĺbka hrobu 120 cm, pre dieťa mladšie ako 10rokov.
Ak má rakva nadmernú veľkosť, vykope sa miesto na hrob s prihliadnutím na túto veľkosť.
Rakva s ľudskými pozostatkami musí byť po uložení do hrobu zasypaná skyprenou zeminou vo výške 120 cm. 
Rozmery urnového miesta na uloženie urny so spopolnenými telesnými pozostatkami zomretého sú 50x50 cm.
2. Dno hrobového miesta musí ležať najmenej 0,5 m nad hladinou podzemnej vody.
3. Bočné vzdialenosti medzi jednotlivými hrobmi musia byť najmenej 30 cm. Na dvojhrob a viac hrob sa táto podmienka nevzťahuje.  
4. Pri výkope hrobu na existujúcom hrobovom mieste sú zamestnanci prevádzkovateľa vykonávajúci výkop povinní s nájdenými kostrovými ostatkami narábať s pietou. Všetky kostrové ostatky sa musia pozbierať a uložiť v prostriedku na dne hrobovej jamy do osobitnej jamky, ktorú potom zasypú zeminou.
5. Prevádzkovateľ je povinný pri smútočných obradoch umožniť účasť cirkvi a iných osôb v súlade s prejavenou vôľou obstarávateľa pohrebu.
6. Do hrobky je možné uložiť aj viacero rakiev s ľudskými pozostatkami a s ľudskými ostatkami. Rakva uložená do hrobky musí byť zabezpečená pred únikom zápachu do okolia a musí byť vyrobená tak, aby chránila ľudské ostatky pred hlodavcami.
7. Urnové schránky so spopolnenými ľudskými pozostatkami možno prikladať k pomníkom alebo ich ukladať do existujúcich hrobov alebo hrobiek.
8. Rakvu s ľudskými pozostatkami alebo urnu so spopolnenými ľudskými pozostatkami možno uložiť do existujúceho hrobu len so súhlasom nájomcu hrobového miesta.
9. Úpravu hrobového miesta vykoná nájomca na vlastné náklady tak, aby nebol narušený estetický vzhľad pohrebiska. Po skončení prác na úprave hrobového miesta je nájomca povinný vykonať alebo zabezpečiť vyčistenie okolia hrobového miesta a odstrániť z neho zvyšný materiál. Zvyšky kameňa nesmie ukladať do kontajnerov na pohrebisku, ale je povinný zabezpečiť ich odvoz z pohrebiska.
10. Prevádzkovateľ je povinný viesť plán hrobových miest, mapu pohrebiska s hrobovými miestami zverejní na oznamovej tabuli na pohrebisku.

§ 8
Dĺžka tlecej doby

Dĺžka tlecej doby na pohrebisku je 10 rokov.

§ 9
Spôsob vedenia evidencie pohrebiska

1. Prevádzkovateľ vedie evidenciu hrobových miest, ktorá obsahuje:
a) meno a priezvisko osoby, ktorej ľudské ostatky sú v hrobovom mieste uložené
b) miesto a dátum jej narodenia a úmrtia, rodné číslo
dátum uloženia ľudských pozostatkov s uvedením hrobového miesta a hĺbky pochovania,
c) záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou,
d) meno, priezvisko, adresu miesta trvalého pobytu nájomcu, ak je nájomcom fyzická osoba, 
e) obchodné meno, sídlo a identifikačné číslo nájomcu, ak ide o právnickú osobu,
f) dátum uzavretia nájomnej zmluvy a údaje o zmene nájomcu,
g) údaj o vypovedaní nájomnej zmluvy.
2. Vedie evidenciu prevádzkovania pohrebiska, ktorá obsahuje údaje:
a) o zákaze pochovávania a dobe jeho trvania, ak sa taký zákaz vydal,
b) o zrušení pohrebiska.

§ 10
Spôsob nakladania s odpadmi 

Na pohrebisku je umiestnený 1 veľkokapacitný kontajner, ktorého vyprázdňovanie zabezpečuje prevádzkovateľ pohrebiska podľa potreby.
Návštevníci pohrebiska sú oprávnení do kontajnera vyhadzovať:
- zvyšky kvetinovej výzdoby,
- napadané lístie a odstránenú trávu,
- nádoby od sviečok,
- poškodené ozdobné predmety.
Náklad na odstránenie odpadov znáša prevádzkovateľ pohrebiska.

§ 11
Podmienky vstupu prevádzkovateľa pohrebnej služby na pohrebisko 

Prevádzkovateľ pohrebiska umožní vstup pohrebnej službe na pohrebisko po predložení listu o prehliadke mŕtveho a štatistického hlásenia o úmrtí. Týmto dokladom sa zároveň preukáže, či mŕtvy bol v čase úmrtia nakazený nebezpečnou chorobou. Pasom pre mŕtvolu, ak ide o medzinárodnú prepravu ľudských pozostatkov alebo ostatkov, ak ide o podozrenie zo spáchania trestného činu, vyžaduje sa súhlas orgánu činného v trestnom konaní. 
Umožní pohrebnej službe vstup s motorovým vozidlom na pohrebisko  po vyhradených komunikáciách na dopravu rakvy s ľudskými pozostatkami  do domu smútku na vykonanie pohrebného obradu, alebo uloženie rakvy s ľudskými pozostatkami do chladiaceho zariadenia.

§ 12
Cenník služieb 

Cena za prenájom hrobového miesta sa stanovuje na 10 rokov za jedno hrobové miesto 7,50 € (na 1 rok 0,75 €), detský hrob a hrob pre uloženie urny 3,00 € (na 1 rok 0,3 €).
	Cena výkopu hrobu pre uloženie rakvy so zosnulým vrátane následného zasypania:
Základná hĺbka                                   	75,00 €
Prehĺbený hrob                                    	85,00 €
Detský hrob                                        	37,50 €
Hrob pre uloženie urny                        	13,00 €
Prechodné uloženie zomretého v chladiacom zariadení domu smútku do zákonnej lehoty pochovania         
                                                            	7,00 €
Cena za pochovanie			       	7,00 €

§ 13
Záverečné ustanovenia 

Zmluvy uzatvorené do 31.12.2010 sa riadia predpismi a prevádzkovým poriadkom vrátane cenníka platnými v čase ich uzatvorenia.
Prevádzkový poriadok pohrebiska Rakovice nadobúda platnosť schválením všeobecne záväzného uznesenia obecným zastupiteľstvom a účinnosť dňom 1.1.2011.